Amputasie wag nou op negejarige ná slangpikMikayla Robbertse in die hospitaal. Foto: Verskaf Byna vier en ŉ half jaar nadat ŉ kobra Mikayla Robbertse, toe vyf jaar oud, in haar bed gepik het, gaan haar middelvinger aan haar linkerhand geamputeer moet word. Die wigamputasie sou verlede week plaasgevind het, maar is weens ŉ infeksie wat nou ŉ abses geword het, uitgestel. “Sy is moeg, moedeloos en het baie seer,” het Mikayla se ouma, Charmaine Robbertse, Maandag aan Maroela Media gesê. “Sy raak nie sommer moedeloos nie en vra nooit vir pynmedikasie nie, maar sedert die abses Saterdag begin vorm het, vra sy daarvoor. Sy wil nou net hê die vingertjie moet af.” Mikayla is op 19 Desember 2011 deur ŉ Mosambiekse spoegkobra by haar grootouers se huis in Lephalale (Ellisras) in Limpopo op haar elmboog en hand gepik. Mikayla se handjie. Foto: Verskaf Die gesin het haar hoor gil en haar pa, Bertus, het na die kamer gehaas en toe die slang gesien. Charmaine en haar man het Mikayla na ŉ hospitaal gehaas terwyl Bertus en ŉ buurman die slang opgespoor en doodgemaak het. “Ons het geweet ons moet vasstel watter soort slang dit is sodat die regte teengif toegedien kon word,” het Charmaine gesê. Op pad na die hospitaal was Mikayla in ŉ skoktoestand en haar liggaam het begin ruk. In een stadium, terwyl sy in die hospitaal was, het haar niere ook begin ingee. Sy was vir sowat ŉ week in die waaksaal van die Steve Biko-hospitaal waar sy aan ŉ asemhalingsmasjien gekoppel was.” Haar dokters was bekommerd dat die slanggif weefselskade kon veroorsaak en sy haar hand kon verloor. “Die dokters moes spierweefsel van haar hand en arm verwyder omdat die gif ŉ tonnel deur die spiere gevreet het. Haar hand was daarna vir sowat drie weke aan haar liesweefsel vasgewerk sodat liesflap kon vorm om weefsel en bloedtoevoer op haar hand te herstel.” Charmaine het gesê die middelvinger kon egter nie gered word nie. “Dit is nou ŉ dooie lid. Dit krul vorentoe in haar palm en veroorsaak dat sy min funksie in haar handjie het. As die amputasie gedoen word, sal sy baie meer werking terugkry en haar ander vier vingers beter kan gebruik sonder dat die middelvinger in die pad is. So, die amputasie het meer voordele as nadele,” het Charmaine verduidelik. Volgens Charmaine is dit nog nie duidelik wanneer die amputasie, ook in die Steve Biko-hospitaal, gaan plaasvind nie. “Al die kwaad moet eers uit, so dit gaan dalk nog ŉ week of langer neem.” Intussen gaan Mikayla aan met haar skoolverrigtinge en ontvang ook sielkundige berading by die skool om haar vir die amputasie voor te berei.